Emil Kristensen er klar til at tage dagens fjerde tur på motorvejen mellem Frederikshavn og Aalborg. - Det er bare for, at vi får det hele med, og så er vi klar, hvis der kommer noget igen. Så skal vi ikke til at banke is ned, siger Emil Kristensen. Emil Kristensen har kørt plov og saltbil i knap to år - og stod det til ham, så skulle der være flere vinterdage med masser af sne. - Nu er jeg jo ung, så jeg synes, det er sjovt. Sammen med seks andre kolleger fra firmaet, Viggo Jensen, holder han statsvejene fri for sne og farbar for trafikken. - Det er ikke altid, at vi er lige populære. Vi lukker jo dele af motorvejene af, når vi kører 40 kilometer i timen med ploven. Så kommer der jo stor kø, og det kan være til stor frustration for nogle - men vi er også nødt til at gøre vejene farbare, så folk kan køre sikkert, siger Emil Kristensen. Arbejdet kalder På motorvejen ved middagstid kører trafikken uden gnidninger, og ploven tager det sidste af nattens sne. Men det er blot et spørgsmål om tid, før sneen atter vælter ned, og her skal Emil Kristensen stå klar igen til at rydde vejene. - Jeg håber, jeg vågner til en stor snestorm, siger han med et smil.

Referat:
Emil Kristensen elsker sit arbejde. Det til trods, at de afspærringer arbejdet medfører, ofte skaber frustrationer blandt andre bilister.